Pierre Schoebel

Pierre Schoebel (s. 26. kesäkuuta 1942 Pariisi, Ranska) on entinen ranskalainen yleisurheilija, jonka päälaji oli 110 metrin aitajuoksu.

Schoebel osallistui yleisurheilun arvokilpailuihin ensimmäisen kerran Budapestin EM-kilpailuissa 1966 ja karsiutui välierissä ajalla 14,5 s. Méxicon 1968 olympialaisissa hän alkukierroksilla sivusi nimissään ollutta Ranskan ennätystä 13,8 s ja välierissä paransi ennätyksen aikaan 13,7 s. Loppukilpailussa hän sijoittui kahdeksanneksi ajalla 14,0 s. Ateenan EM-kilpailuissa 1969 hän sijoittui kuudenneksi ajalla 14,1 s.

Ennen Méxicon olympialaisia Schoebel sivusi Ranskan ennätystä 13,9 s elokuussa 1967 ja paransi sen aikaan 13,8 s syyskuussa 1968. Ranskan mestaruutta hän ei voittanut kertaakaan. Seuratasolla hän edusti Racing CF:ää. Hän on pituudeltaan 187-senttinen ja painoi kilpavuosinaan 80 kiloa.

Henkilökohtaiset ennätykset

 110 metrin aitajuoksu: 13,7 s (1968), sähköajanotolla 13,78 s (1968)
 Korkeushyppy: 199 cm (1965)

Lähteet

 

Ranskalaiset pika-aitajuoksijat
Vuonna 1942 syntyneet
Elävät henkilöt